[bookmark: _GoBack]                                                   Tradus și revizuit de IER (http://ier.gov.ro/)[image: R:\1_Graphics&Web\Court_Graphic_Charter\2013\ECHR_Stationery\Documents_and_Letters\Cover_Pages_And_Docs\White_600_dpi\ECHR_CoverpageCS61_ECHR_Coverpage_Header_Black.png]


DECIZIA RĂDUCAN ÎMPOTRIVA ROMÂNIEI
DECIZIA RĂDUCAN ÎMPOTRIVA ROMÂNIEI
CURTEA EUROPEANĂ A DREPTURILOR OMULUI
SECȚIA A PATRA
DECIZIE
Cererea nr. 83460/17
Constantin Răducan
împotriva României
Curtea Europeană a Drepturilor Omului (Secția a patra), reunită la 6 decembrie 2022 într-o cameră compusă din:
	Gabriele Kucsko-Stadlmayer, președinte,
	Tim Eicke,
	Faris Vehabović,
	Iulia Antoanella Motoc,
	Branko Lubarda,
	Anja Seibert-Fohr,
	Ana Maria Guerra Martins, judecători,
și Ilse Freiwirth, grefier adjunct de secție,
Având în vedere cererea menționată anterior, introdusă la 4 decembrie 2017,
Având în vedere observațiile formulate de Guvernul pârât și cele prezentate ca răspuns de reclamant,
După ce a deliberat în acest sens, pronunță următoarea decizie:
ÎN FAPT
1.  Reclamantul, domnul Constantin Răducan, este resortisant român, s-a născut în 1978 și locuiește în București. A fost reprezentat în fața Curții de domnul M. Enache, avocat în București.
[bookmark: _Hlk124932888]2.  Guvernul român („Guvernul”) a fost reprezentat de agentul său guvernamental, doamna O.F. Ezer, din cadrul Ministerului Afacerilor Externe.
Circumstanțele cauzei
3.  Faptele cauzei, astfel cum au fost expuse de către părți, pot fi rezumate după cum urmează.
4.  Reclamantul era unicul asociat al unui club de muzică. Printr-un rechizitoriu din 6 septembrie 2013, Parchetul de pe lângă Tribunalul București („parchetul”) a dispus trimiterea sa în judecată împreună cu alte douăsprezece persoane. Reclamantul și coinculpații săi au fost acuzați în special de practicarea camătăi, o infracțiune pedepsită în temeiul art. 3 din Legea nr. 216/2011 privind interzicerea activității de cămătărie („Legea nr. 216/2011”; infra, pct. 28), al cărui text a fost ulterior reprodus în art. 351 din Codul penal („C. pen”, infra, pct. 29). În rechizitoriul său, parchetul a arătat că inculpații făceau parte dintr-un grup infracțional care deținea sume mari de bani și că aceștia ofereau împrumuturi cu dobândă, în special în cazinouri.  Acesta a adăugat că unii membri ai grupului, inclusiv reclamantul, erau cunoscuți pentru comiterea unor acte foarte violente și că fuseseră deja condamnați pentru infracțiuni comise cu violență, prin hotărâri definitive.
[bookmark: paragraph00002]5.  Reclamantul era acuzat, pe de o parte, că a acordat împrumuturi cu dobândă ca îndeletnicire din noiembrie 2012 până în aprilie 2013, fie direct persoanelor împrumutate, fie prin intermediul unor terți.  Parchetul a numit în rechizitoriul său patru persoane care au obținut împrumuturi cu dobândă direct de la acesta.
[bookmark: paragraph00003]6.  Reclamantul era acuzat de asemenea că, din septembrie 2012 până în aprilie 2013, împreună cu frații săi și coinculpații R.E. și R.A., a asigurat protecția a trei cămătari și a facilitat desfășurarea activității lor de camătă, precum și recuperarea sumelor împrumutate și a dobânzilor aferente, primind în schimb o parte dintre câștigurile realizate de acești cămătari. Parchetul a susținut că aceste activități constituiau infracțiunea de camătă, care era o infracțiune de obicei. Acesta și-a întemeiat acuzațiile pe depozițiile mai multor martori și pe transcrierile unor convorbiri telefonice care au avut loc la diferite date între coinculpați, inclusiv între reclamant și frații săi, cu privire la distribuirea câștigurilor obținute la diferite date de către terții cămătari.
7.  Parchetul a susținut că, din moment ce infracțiunea de camătă era o infracțiune de obicei, actele sus-menționate (supra, pct. 5 și 6) constituiau, luate împreună, elementul material al uneia și aceleiași infracțiuni de camătă.
8.  Printr-o hotărâre din 12 mai 2016, Tribunalul București („Tribunalul”) l-a condamnat pe reclamant la o pedeapsă de trei ani și șase luni de închisoare pentru camătă și la o pedeapsă de șase ani de închisoare pentru spălare de bani. În plus, întrucât reclamantul fusese condamnat anterior la închisoare cu suspendare, tribunalul a anulat suspendarea executării pedepsei sale anterioare, a contopit pedepsele concurente și l-a condamnat pe reclamant la șapte ani de închisoare.
9.  Tribunalul a menționat mai întâi că activitatea de camătă era incriminată prin Legea nr. 216/2011, reluată ulterior în Codul penal (infra, pct. 28 și 29). Acesta a explicat că, din moment ce legea prevedea că, pentru ca infracțiunea să fie constituită, banii trebuiau să fie împrumutați în cadrul unei îndeletniciri, era clar că infracțiunea era, prin natura sa, o infracțiune de obicei și, prin urmare, era necesar pentru ca aceasta să fie constituită ca activitatea să se repete de un număr suficient de ori pentru a fi considerată o îndeletnicire. Acesta a precizat că două acte materiale nu sunt suficiente pentru a constitui o îndeletnicire și că, în absența altor acte, elementele infracțiunii nu puteau fi considerate a fi întrunite.
[bookmark: paragraph00008]10.  În ceea ce privește primul aspect al acuzațiilor aduse reclamantului (supra, pct.5), a hotărât apoi că acuzația potrivit căreia reclamantul ar fi acordat împrumuturi cu dobândă celor patru persoane menționate în rechizitoriu nu era susținută de probe suficiente în ceea ce privește trei dintre aceste persoane, dar era suficient de dovedită în ceea ce privește cea de-a patra persoană împrumutată, S.M. În această privință, a observat că din depoziția martorului D.C. a reieșit că S.M. obișnuia să împrumute bani de la diverși cămătari, inclusiv de la reclamant, și că le plătea dobânzi la sumele împrumutate. A hotărât că această declarație, împreună cu rezultatul unei interceptări telefonice, dovedeau existența unui împrumut cu dobândă între reclamant și S.M.
11.  Instanța a observat apoi că din depozițiile martorilor N.V. și B.V.N. reieșea clar că reclamantul se îndeletnicea cu oferirea de împrumuturi cu dobândă jucătorilor care aveau nevoie de bani în cazinouri . De exemplu, martorul N.V., a cărui identitate a fost protejată, a declarat că îl cunoștea pe reclamant de aproximativ treisprezece ani, că acesta practica camăta și că primea o dobândă de 10% pe zi. În depoziția sa, acesta a explicat cum reclamantul și membrii unei alte familii practicau camăta în cazinouri, precum și felul în care câștigurile erau împărțite în schimbul protecției pe care și-o acordau reciproc. În sfârșit, acesta a adăugat că, potrivit celor spuse de R.A., M.V. i-a împrumutat cu bani pe membrii a două familii și că reclamantul percepea o dobândă de 10% pe zi. Instanța s-a referit apoi la depoziția martorului B.V.N., care a declarat, inter alia, că, potrivit lui R.A., reclamantul ar fi oferit împrumuturi cu dobândă în cazinouri.
12.  Tribunalul a adăugat că faptul că activitatea obișnuită a reclamantului era aceea de a împrumuta bani în cazinouri reieșea, de asemenea, dintr-o înregistrare a unei conversații telefonice dintre unul dintre frații reclamantului, R.S., și o terță persoană, conversație în care R.S. ar fi indicat că reclamantul dădea bani cu împrumut. Detaliile acestei conversații au fost prezentate de instanță în hotărârea sa. În sfârșit, instanța a observat că alți trei martori, care erau angajați ai cazinourilor frecventate de reclamant, au declarat că au auzit că acesta avea ca îndeletnicire darea de bani împrumut cu dobândă.
13.  În ceea ce privește faptele imputate reclamantului în a doua parte a acuzației de camătă (supra, pct. 6), tribunalul a constatat că faptele în cauză au fost dovedite prin declarațiile martorilor și prin înregistrarea de convorbiri telefonice. Astfel, trei martori au descris modul în care familia reclamantului acționa în cazinouri și relația lor cu familia V., cu care împărțeau profiturile.
14.  Tribunalul s-a referit, de asemenea, la înregistrări telefonice, efectuate la patru date diferite în ianuarie și în septembrie 2013, în care persoanele ale căror convorbiri au fost interceptate discutau despre împărțirea cu reclamantul și cu frații săi a unei părți din sumele încasate de terții cămătari la diferite date. Unele dintre aceste conversații au avut loc între solicitant și R.A., în timp ce alte conversații au avut loc între R.A. și alți cămătari.
15.  Tribunalul a considerat că existența acestor acte materiale (împrumutul de bani cu camătă și acordarea de sprijin și protecție în schimbul unei părți din dobânda încasată unor terți care săvârșeau la rândul lor infracțiunea de camătă) dovedea comiterea de către reclamant a infracțiunii de camătă.
16.  Reclamantul a declarat apel, susținând că nu s-a dovedit că ar fi comis infracțiunea de camătă. Acesta a susținut că legea aplicabilă nu era clară și previzibilă, întrucât definiția infracțiunii în cauză era din punctul lui de vedere prea vagă. În acest sens, acesta a afirmat că infracțiunea de camătă este o infracțiune de obicei, care presupune săvârșirea mai multor acte materiale de aceeași natură, și anume împrumutul unei sume de bani cu camătă, și că, în cazul de față, deși parchetul s-a referit la săvârșirea a patru acte materiale de împrumut de bani către patru persoane diferite (supra, pct. 5), instanța a hotărât că doar unul dintre aceste acte a fost dovedit. Acesta a argumentat, de asemenea că acuzația privind ajutorul acordat terților cămătari a fost formulată în termeni prea generali pentru a fi susținută.
17.  Acesta a adăugat că, și în cazul în care facilitarea săvârșirii infracțiunii de camătă de către terți ar putea fi analizată ca un act material constitutiv al infracțiunii în sine, totuși totalitatea actelor care îi erau imputate erau insuficiente pentru a constitui un obicei. Acesta a susținut că, de fapt, era vorba doar de două acte materiale – pe de o parte, acordarea unui împrumut direct unei persoane și, pe de altă parte, acordarea de asistență unor terți – și că, prin urmare, infracțiunea de camătă, o infracțiune de obicei, nu era constituită. În acest sens, a explicat că, potrivit doctrinei, erau necesare, în principiu, cel puțin trei acte materiale pentru ca o infracțiune de obicei să fie constituită.
18.  Mai mulți dintre coinculpații reclamantului, care au fost, de asemenea, condamnați în primă instanță pentru camătă, au formulat recurs, contestând previzibilitatea dispoziției care a constituit temeiul juridic al condamnării lor. Parchetul a declarat de asemenea apel.
19.  Prin hotărârea definitivă din 2 februarie 2017, comunicată la 18 noiembrie 2017, Curtea de Apel București („curtea de apel”) a respins apelul reclamantului. Aceasta a arătat mai întâi că tribunalul stabilise corect situația în fapt. Aceasta a considerat că situația în fapt a fost probată de un ansamblu de probe, și anume de convorbirile telefonice înregistrate, de depozițiile martorilor menționați de tribunal (supra, pct. 11-13) și de înscrisuri.
20.  Acesta a reluat apoi textul Deciziei nr. 82 din 23 februarie 2016 a Curții Constituționale, prin care instanța supremă a respins o excepție de neconstituționalitate ridicată cu privire la art. 351 C. pen. (infra, pct. 32 și 33). Aceasta a remarcat că mai mulți dintre inculpați au prezentat motive de recurs similare, care solicitau clarificări din partea sa cu privire la structura infracțiunii de camătă. Curtea a explicat că această infracțiune era constituită din acordarea repetată de împrumuturi de bani unor terți care rambursau sumele datorate cu dobândă.
21.  Aceasta a precizat că elementul material al infracțiunii era reprezentat de împrumutul unor sume de bani cu dobândă. A subliniat că doctrina este unanimă în privința faptului că împrumutul unei sume de bani o singură dată, rambursabilă cu dobândă, nu este suficient pentru a constitui o infracțiune, deoarece în astfel de cazuri activitatea nu este o îndeletnicire. Aceasta a explicat că activitatea de camătă, indiferent de forma sub care este disimulată, este pedepsită penal și că elementele constitutive ale acesteia sunt împrumutul de bani pentru a fi rambursați cu dobândă, caracterul de îndeletnicire și lipsa de autorizație. A remarcat că o astfel de activitate avea drept consecințe imediate subminarea sistemului fiscal și a celui bancar și producerea de prejudicii.
22.  În sfârșit, Curtea a hotărât că s-a dovedit faptul că inculpații aveau ca îndeletnicire darea de bani cu dobândă.
23.  Aceasta a admis de asemenea recursul parchetului în partea referitoare la stabilirea pedepsei reclamantului, pe care a recalculat-o la opt ani de închisoare.
24.  Reclamantul a declarat recurs în casație– cale extraordinară de atac – împotriva hotărârii definitive din 2 februarie 2017. Acesta a susținut că a fost condamnat pentru fapte care nu sunt prevăzute de legea penală, că elementele reținute împotriva sa au fost formulate într-un mod general și nu se refereau la nicio acțiune concretă și că instanța a hotărât că fuseseră stabilite doar două elemente materiale. Acesta a adăugat că, în lumina definiției infracțiunii de camătă, facilitarea activității terților cămătari nu poate fi analizată ca element constitutiv al infracțiunii, iar faptele ulterioare împrumutului unei sume de bani nu pot fi calificate decât cel mult complicitate la camătă. Acesta considera astfel condamnarea sa ca fiind o aplicare extinsă a legii penale, contrară art. 7 din Convenție.
25.  Prin hotărârea definitivă din 8 martie 2018, Înalta Curte de Casație și Justiție a respins recursul în casație ca neîntemeiat. Aceasta a luat act de faptul că reclamantul susținea că fapta de camătă de care fusese găsit vinovat nu constituia infracțiune deoarece elementele constitutive ale infracțiunii de camătă nu erau prezente în speță. Cu toate acestea, Înalta Curte a subliniat că aceste argumente nu sunt admisibile în contextul unui recurs în casație, întrucât această cale de atac nu permite redeschiderea cauzei decât atunci când „faptele nu au fost prevăzute de legea penală”.
CADRUL JURIDIC ȘI PRACTICA INTERNE RELEVANTE
Dreptul intern relevant
26.  În 2010, a fost prezentat în Parlament un proiect de lege privind „activitatea de camătă”. În expunerea de motive care însoțea proiectul de lege se arăta că legea a devenit necesară din cauza creșterii numărului de persoane care apelau la cămătari pentru a obține sume de bani. În expunere se arăta că activitățile de camătă, care se desfășurau „în văzul tuturor”, conțineau capcane și că, deși nu existau pericole atunci când creditorul era de bună credință, mulți români care apelaseră la cămătari își pierduseră casele, câțiva suferiseră atingeri ale integrității fizice, iar alții își pierduseră chiar viața. Expunerea concluziona că era necesară o intervenție legislativă pentru a elimina acest tip de activitate.
27.  Avizele pe care Consiliul Legislativ și Guvernul le-au prezentat cu privire la propunerea de lege, înainte de adoptarea Legii 216/2011 (infra, pct. 28), s-au concentrat asupra definiției camătăi, în special asupra faptului dacă unul dintre elementele constitutive ale acesteia era o rată excesivă a dobânzii. În cele din urmă, s-a considerat că o rată excesivă a dobânzii nu era necesară pentru constituirea infracțiunii. În plus, s-a exprimat opinia că, din moment ce scopul legii era de a eradica activitatea de camătă și nu de a reglementa activitatea de împrumut cu dobândă, titlul ar trebui să fie „lege privind interzicerea activității de camătă” – și nu „lege privind activitatea de camătă”, așa cum a propus autorul proiectului de lege – și că ar trebui adăugat la text un prim articol care să precizeze că legea interzice activitatea de camătă. Nu a existat nicio dezbatere cu privire la termenul „ca îndeletnicire”.
28.  Legea nr. 216/2011 privind interzicerea activității de cămătărie a fost publicată în Monitorul Oficial nr. 827 din 22 noiembrie 2011 și a intrat în vigoare la 25 noiembrie 2011. Părțile relevante în speță sunt redactate după cum urmează:
Articolul 1
„Prezenta lege reglementează interzicerea activității de cămătărie. ”
Articolul 2
„În înțelesul prezentei legi, termenii de mai jos au următoarea semnificație:
a) camătă – dobândă pe care o ia cămătarul pentru sumele date cu împrumut;
b) cămătar – persoană fizică ce dă împrumuturi bănești în schimbul unei camete. ”
Articolul 3
„(1) Darea de bani cu dobândă, ca îndeletnicire, de către o persoană neautorizată constituie infracțiune și se pedepsește cu închisoarea de la 6 luni la 5 ani. ”
29.  La 1 februarie 2014, a intrat în vigoare noul Cod penal. De la acea dată, infracțiunea de camătă este pedepsită în temeiul art. 351 din acest Cod penal (C. pen.), care reia textul art. 3 din Legea nr. 216/2011, citat supra.
30.  Dispozițiile relevante ale Codului penal în vigoare la momentul faptelor se citesc după cum urmează:
Art. 10
„Legea penală se aplică infracțiunilor săvârșite în timpul cât ea se află în vigoare. ”
Art. 11
„Legea penală nu se aplică faptelor săvârșite sub legea veche, dacă nu mai sunt prevăzute de legea nouă. ”
31.  La momentul săvârșirii faptelor imputate reclamantului, art. 26 C. pen., care făcea parte din dispozițiile generale ale Codului, avea următorul conținut:
„Complice este persoana care, cu intenție, înlesnește sau ajută în orice mod la săvârșirea unei fapte prevăzute de legea penală.  Este de asemenea complice persoana care promite, înainte sau în timpul săvârșirii faptei, că va tăinui bunurile provenite din aceasta sau că va favoriza pe făptuitor, chiar dacă după săvârșirea faptei promisiunea nu este îndeplinită. ”
Jurisprudența Curții Constituționale
32.  Într-o cauză diferită de cea a reclamantului, Curtea Constituțională a fost sesizată cu privire la o excepție de neconstituționalitate a art. 351 C. pen. În măsura în care acesta reproduce textul art. 3 din Legea nr. 216/2011, care face obiectul sesizării reclamantului în speță, Curtea consideră util să facă trimitere la decizia Curții Constituționale în cauza respectivă. Astfel, Curtea observă că, în fața instanței constituționale, reclamantul a susținut că art. 351 C. pen. nu este clar și previzibil și că nu definește elementul material al infracțiunii de camătă într-un mod suficient de precis pentru ca intenția legiuitorului să poată fi interpretată fără ambiguitate. Reclamantul a argumentat că art. 351 C. pen. nu prevede în mod specific numărul minim de acte materiale necesare pentru ca activitatea de acordare de împrumuturi cu dobândă să fie considerată ca îndeletnicire și, prin urmare, să fie calificată ca infracțiune.
33.  În Decizia sa nr. 82 din 23 februarie 2016, publicată în Monitorul Oficial din 13 mai 2016, Curtea Constituțională a hotărât că art. 351 C.pen. este în conformitate cu Constituția. Această decizie este redactată astfel în partea sa relevantă în speță:
„(14)  Examinând excepția de neconstituționalitate, în ceea ce privește modalitatea de reglementare a infracțiunii de camătă, prevăzută la art. 351 C. pen., Curtea  [Constituțională] constată că aceasta constă în darea de bani cu dobândă, de către o persoană neautorizată, ca îndeletnicire. Curtea reține că legiuitorul nu a definit, în mod expres, în cuprinsul legii penale noțiunea de „îndeletnicire”.  Astfel, nu a precizat frecvența actelor materiale pe care aceasta o presupune. Sintagma utilizată de legiuitor, „ca îndeletnicire”, califică fapta ca fiind o infracțiune de obicei, prin urmare, numărul actelor materiale de dare de bani cu dobândă, de către o persoană neautorizată, trebuie să fie suficient de mare pentru a denota comiterea acestora în mod frecvent sau constant. Astfel, legiuitorul a lăsat instanței judecătorești învestite cu soluționarea cauzei penale o marjă de apreciere cu privire la numărul actelor materiale care conferă acțiunii caracter de îndeletnicire. Această marjă de apreciere este justificată prin particularitățile condițiilor concrete în care este săvârșită fiecare infracțiune de camătă.
(15)  Distinct de argumentele reținute în doctrină, Curtea constată că incriminarea infracțiunii de camătă, ca infracțiune de obicei, fără a specifica numărul necesar și suficient al actelor materiale ce trebuie comise pentru ca organele judiciare să poată reține această infracțiune și fără a face referire la un anumit nivel al dobânzii, superior celui legal, denotă faptul că legiuitorul a avut în vedere cu prilejul reglementării textului criticat pericolul social sporit al faptei de a da bani cu împrumut atunci când autorul ei nu deține o autorizație în acest sens.
(16)  De asemenea, Curtea consideră că prevederile art. 351 C. pen. sunt rezultatul unei anumite dinamici a nevoilor de protecție a relațiilor sociale prin intermediul normelor de drept penal, dar și că acestea reprezintă opțiunea legiuitorului, potrivit politicii sale penale, și au fost reglementate cu respectarea dispozițiilor art. 61 alin. (1) din Constituție și în marja de apreciere prevăzută de norma constituțională anterior referită.
(17)  Prin urmare, Curtea constată că maniera de reglementare a infracțiunii de camătă prin dispozițiile art. 351 C. pen. nu lipsește textul criticat de claritate, precizie și previzibilitate, (...) ”
34.  Fiind sesizată cu o nouă excepție de neconstituționalitate, care consta în afirmarea faptului că, din cauza utilizării termenului de „îndeletnicire”, art. 351 C. pen. nu era clar și previzibil, Curtea Constituțională a statuat, prin Decizia nr. 550 din 26 septembrie 2019, publicată în Monitorul Oficial din 13 februarie 2020, că prevederile art. 351 C. pen. sunt constituționale, confirmând astfel Decizia sa din 23 februarie 2016 (supra, pct. 26).
Jurisprudența internă relevantă
35.  Părțile au depus la dosar hotărârile judecătorești pronunțate, uneori după comiterea faptelor imputate reclamantului, în cadrul unor proceduri penale privind acuzații de camătă. În majoritatea acestor cazuri, inculpații efectuaseră un număr mare de acte de împrumut. În aceste cauze, dintre care unele se refereau la fapte comise în 2011 și 2012, instanțele naționale au considerat că s-a dovedit că faptele au fost comise în mod repetat și într-un număr suficient de ocazii pentru a dovedi caracterul obișnuit al activității [a se vedea, de exemplu, hotărârea definitivă a Înaltei Curți de Casație și Justiție („Înalta Curte”) din 5 februarie 2018, hotărârea Curții de Apel București din 2 noiembrie 2016, hotărârile Curții de Apel Pitești din 7 decembrie 2016 și 10 octombrie 2018 și hotărârile Curții de Apel Timișoara din 8 martie 2019 și 10 decembrie 2019].
[bookmark: paragraph00032]36.  Printr-o hotărâre definitivă din 10 octombrie 2019, Curtea de Apel Iași a confirmat o decizie de scoatere de sub urmărire penală pe motiv că nu s-a dovedit că actele materiale de împrumut au fost săvârșite în mod obișnuit, întrucât fuseseră dovedite doar două contracte de împrumut fără dobândă. Aceasta a considerat că, în aceste circumstanțe, elementul material al infracțiunii de camătă nu a fost dovedit. În mod similar, printr-o hotărâre definitivă din 19 aprilie 2016, Curtea de Apel București a considerat că nu a existat camătă în speță, întrucât fusese efectuat un singur act material de împrumut.
37.  Într-o hotărâre din 19 decembrie 2014, Curtea de Apel Craiova a considerat că două acte materiale nu sunt suficiente pentru a stabili că o activitate are caracter de îndeletnicire.
38.  Printr-o hotărâre definitivă din 3 mai 2018, Curtea de Apel Bacău a hotărât că s-a stabilit că doi dintre inculpați au săvârșit în mod repetat faptele de care au fost acuzați. Aceasta a ținut cont de existența a patru contracte de împrumut încheiate de acești inculpați și de diverse elemente de probă (mesaje codificate, recurgere la intermediari). Din contră, a hotărât că, în cazul celui de-al treilea inculpat, cămătăria nu a fost dovedită, întrucât a fost stabilit un singur act material, ceea ce nu era suficient pentru ca infracțiunea să fie considerată ca fiind constituită.
39.  Într-o hotărâre definitivă din 16 octombrie 2014, într-o cauză distinctă de cea a reclamantului, care nu implica cămătăria, ci acuzații de proxenetism și prostituție, Înalta Curte a observat că aceste infracțiuni erau infracțiuni de obicei și că acest lucru implica faptul că, pentru a intra sub incidența legii penale, comportamentul trebuie să fie repetat. Aceasta a precizat că, potrivit practicii și doctrinei, există repetitivitate începând de la trei acte, ceea ce nu era cazul în speță.
Doctrina internă
[bookmark: paragraph00036]40.  Potrivit doctrinei, pentru a intra sub incidența legii penale, activitatea de împrumut de bani trebuia să fie comisă în mod repetat. Unii autori au considerat că este nevoie de cel puțin trei acte materiale pentru ca faptele să fie calificate ca infracțiune.[footnoteRef:1]. Alții au considerat că pragul de trei acte de împrumut era doar o indicație a caracterului de obicei al activității, dar nu era o valoare absolută, și că era de competența instanțelor de judecată să stabilească, de la caz la caz, dacă faptele au fost comise suficient de des pentru a dovedi, luate împreună, caracterul de îndeletnicire[footnoteRef:2]. [1:  Dobrinoiu V., Noul Cod penal comentat din 1 octombrie 2012, Universul Juridic ; G. Bodoroncea, V. Cioclei, I. Kuglay, L. V. Lefterache, T. Manea, I. Nedelcu, F.-M. Vasile, Codul penal. Comentariu pe articole, C.H. Beck, București 2016.]  [2:  T Toader, Noul Cod Penal, 28 februarie 2014, Hamangiu.] 

CAPĂT DE CERERE
41.  Invocând art. 7 din Convenție, reclamantul susține că formularea legii privind cămătăria nu era clară și previzibilă. Pe de o parte, acesta susține că a fost condamnat pentru camătă din cauza unei interpretări extinse a legii penale de către instanțele naționale, care, în opinia sa, nu incrimina favorizarea și ajutorul dat terților cămătari. El se plânge, de asemenea, că a fost găsit vinovat de camătă în condițiile în care, în opinia sa, a fost dovedit un singur act material de împrumut cu dobândă.
ÎN DREPT
42.  Reclamantul se consideră victima încălcării art. 7 din Convenție, care prevede următoarele :
„(1)  Nimeni nu poate fi condamnat pentru o acțiune sau o omisiune care, în momentul în care a fost săvârșită, nu constituia o infracțiune, potrivit dreptului național și internațional. De asemenea, nu se poate aplica o pedeapsă mai severă decât aceea care era aplicabilă în momentul săvârșirii infracțiunii.
(2)  Prezentul articol nu va aduce atingere judecării și pedepsirii unei persoane vinovate de o acțiune sau de o omisiune care, în momentul săvârșirii sale, era considerată infracțiune potrivit principiilor generale de drept recunoscute de națiunile civilizate. ”
Argumentele părților
Guvernul
43.  Guvernul arată că, la momentul săvârșirii faptelor de care este acuzat reclamantul, infracțiunea de camătă era pedepsită în temeiul art. 3 din Legea nr. 216/2011, al cărui text a fost ulterior reluat în art. 351 C. pen.
44.  Acesta arată că instanța de apel nu l-a condamnat pe reclamant pe baza unui singur act material, și anume împrumutul acordat lui S.M. (supra, pct. 10), ci pentru că a considerat stabilit faptul că acesta a dat cu împrumut bani, ca îndeletnicire, mai multor persoane, fie direct, fie prin intermediul unor terți (supra, pct. 11), și că a oferit protecție cămătarilor și a facilitat recuperarea sumelor pe care aceștia le împrumutaseră, în schimbul unui procent din dobânda corespunzătoare (supra, pct. 13). Acesta explică faptul că aceste elemente au demonstrat că activitatea reclamantului era de natură recurentă și, prin urmare, reprezenta o „îndeletnicire”. Acesta susține că, în circumstanțele cauzei și având în vedere legătura dintre reclamant și alte persoane condamnate pentru camătă, reclamantul putea prevedea în mod rezonabil că activitatea sa va fi considerată infracțiune.
45.  Acesta adaugă că interpretarea care reflectă cel mai bine intenția legiuitorului de a sancționa comportamentul persoanelor care acordă împrumuturi cu dobândă ca îndeletnicire fără a fi autorizate în acest sens este cea conform căreia cămătăria este o infracțiune continuă, a cărei consumare începe în momentul în care se oferă un împrumut cu dobândă și continuă până la încasarea ultimei dobânzi, cu condiția ca acest comportament să fie repetat de un număr suficient de ori pentru a avea caracter de obicei. Acesta explică faptul că, în acest context, asistarea altor persoane acuzate de aceeași infracțiune, în vederea recuperării banilor pe care aceștia i-au dat cu împrumut și a dobânzilor aferente, poate fi considerată un element al infracțiunii de obicei.
46.  De asemenea, acesta face trimitere la Decizia Curții Constituționale din 23 februarie 2016 (supra, pct. 33), în care înalta instanță a considerat că intenția legiuitorului a fost de a acorda instanțelor naționale o anumită marjă de apreciere pentru a le permite să stabilească, în funcție de circumstanțele particulare ale fiecărei cauze, dacă era constituită infracțiunea de camătă. Acesta adăugă faptul că această decizie este în conformitate cu jurisprudența Curții potrivit căreia formularea unei legi nu poate fi absolut precisă (citează, în această privință, hotărârea Cantoni împotriva Franței, 15 noiembrie 1996, pct. 31, Culegere de hotărâri și decizii, 1996-V).
Reclamantul
47.  Reclamantul susține că termenul „ca îndeletnicire” este imprecis și lasă o marjă largă de apreciere instanțelor, făcând astfel ca legea să fie imprevizibilă. El susține că infracțiunea de camătă este o infracțiune de obicei și că aceasta presupune o repetare a actului material, pe care doctrina l-ar fi definit ca implicând efectuarea a cel puțin trei acte distincte. Acesta susține că, potrivit jurisprudenței constante, unul sau două acte materiale nu sunt suficiente pentru a caracteriza un „obicei” și, prin urmare, nu permit ca infracțiunea să fie considerată ca fiind constituită.
48.  Acesta susține, de asemenea, că activitatea de camătă a fost reincriminată abia în 2011, după ce fusese legală timp de 22 de ani, și că, la momentul săvârșirii infracțiunii, nu exista o practică clară în materie de camătă care să îi fi permis să știe că acțiunile sale ar putea fi calificate drept infracțiune. Acesta susține că decizia Curții Constituționale din 23 februarie 2016 nu poate constitui o clarificare a temeiului juridic, dat fiind faptul că aceasta fost pronunțată la mai mulți ani după producerea faptelor. În acest sens, adaugă că însăși această decizie confirma faptul că era necesară o pluralitate de acte materiale pentru ca infracțiunea să fie constituită.
49.  Reclamantul susține că legea pedepsește fapta de a împrumuta bani și nu fapta de ajutor acordat celor care comit această infracțiune și că, hotărând în speță că ajutarea sau protecția cămătarilor este un act material al infracțiunii de camătă, instanțele naționale au aplicat legea penală în sens extins, în timp ce de fapt era vorba de un act de complicitate.
Motivarea Curții
Principiile aplicabile
50.  Art. 7 nu interzice doar aplicarea retroactivă a legii penale în detrimentul acuzatului: acesta consacră, de asemenea, de o manieră generală, principiul legalității infracțiunilor și pedepselor (nullum crimen, nulla poena sine lege) și principiul potrivit căruia legea penală nu ar trebui să fie aplicată în mod extensiv în detrimentul acuzatului, în special prin analogie [Del Río Prada împotriva Spaniei (MC), nr. 42750/09, pct. 78, CEDO 2013, Vasiliauskas împotriva Lituaniei (MC) nr. 35343/05, pct. 154, CEDO 2015 și Kokkinakis împotriva Greciei, 25 mai 1993, pct. 52, seria A nr. 260‑A)]
51.  Tocmai prin prisma caracterului general al legilor, formularea acestora nu poate prezenta o precizie absolută. Una dintre tehnicile standard de reglementare constă în a recurge mai degrabă la categorii generale decât la liste exhaustive. Prin urmare, multe legi sunt în mod necesar formulate în termeni mai mult sau mai puțin vagi, a căror interpretare și aplicare depind de practică [a se vedea Kokkinakis, citată anterior, pct. 40, Del Río Prada, citată anterior, pct. 92, și Aviz consultativ privind aplicabilitatea termenului de prescripție la urmărirea penală, condamnarea și pedepsirea infracțiunilor care constituie, în esență, acte de tortură (MC), cererea nr. P16‑2021‑001, Curtea de Casație a Armeniei, pct. 67, 26 aprilie 2022].
52.  Sfera de aplicare a noțiunii de previzibilitate depinde în mare măsură de conținutul textului despre care este vorba, de domeniul pe care îl acoperă, precum și de numărul și de calitatea destinatarilor săi. Previzibilitatea legii nu se opune ca persoana în cauză să recurgă la sfaturile unor experți pentru a evalua, într-o măsură rezonabilă în circumstanțele cauzei, consecințele care ar putea să decurgă dintr-un act determinat (Vasiliauskas, citată anterior, pct. 157).
53.  În orice sistem juridic, oricât de clar ar fi formulată o dispoziție legislativă, inclusiv o dispoziție de drept penal, în mod inevitabil există un element de interpretare judiciară. Întotdeauna va exista necesitatea de elucidare a aspectelor echivoce și de adaptare la schimbările de situație. În plus, certitudinea, deși extrem de dezirabilă, este însoțită uneori de o rigiditate excesivă, însă dreptul trebuie să știe să se adapteze la schimbările de situație (a se vedea Del Río Prada, citată anterior, nr. 92, și Parmak și Bakır împotriva Turciei, nr. 22429/07 și 25195/07, pct. 59, 3 decembrie 2019). De altfel, în tradiția juridică a statelor părți la Convenție este consacrat faptul că jurisprudența contribuie în mod necesar la evoluția progresivă a dreptului penal. Art. 7 din Convenție nu poate fi interpretat ca interzicând clarificarea progresivă a normelor privind răspunderea penală prin interpretarea judiciară a fiecărei cauze în parte, cu condiția ca rezultatul să fie coerent cu substanța infracțiunii și previzibil în mod rezonabil [S.W. împotriva Regatului Unit, 22 noiembrie 1995, pct. 36, seria A nr.o335‑B, Streletz, Kessler și Krenz împotriva Germaniei (MC), nr. 34044/96 și alte două , pct. 50, CEDO 2001‑II și Vasiliauskas, citată anterior, pct. 155]. 
54.  În sfârșit, ținând seama de caracterul subsidiar al sistemului Convenției, nu este de competența Curții să se pronunțe cu privire la erorile de fapt sau de drept pretins comise de o instanță, decât dacă și în măsura în care acestea ar fi putut să încalce drepturile și libertățile protejate de Convenție și dacă aprecierea instanțelor naționale este în mod vădit arbitrară [Kononov împotriva Letoniei (MC), nr. 36376/04, pct. 189, CEDO 2010 ]. Cu toate acestea, Curtea trebuie să dispună de o competență de control mai largă atunci când dreptul protejat de o dispoziție a Convenției, în acest caz art. 7, necesită existența unui temei legal pentru impunerea unei condamnări și aplicarea unei pedepse. Art. 7 § 1 impune Curții să cerceteze dacă, în speță, condamnarea reclamantului avea, la momentul respectiv, un temei legal. În special, trebuie să se asigure de faptul că rezultatul la care au ajuns instanțele interne competente este în conformitate cu art. 7 din Convenție.
Aplicarea acestor principii în prezenta cauză
55.  Curtea trebuie să analizeze dacă, în speță, formularea dispoziției legale care interzice cămătăria ar putea fi considerată suficient de previzibilă pentru a fi interpretată în mod literal în conformitate cu spiritul legii și pentru a permite reclamantului să prevadă ce comportament ar fi susceptibil de a fi urmărit penal ca infracțiune de camătă. Cu titlu preliminar, Curtea reține că, pentru a stabili existența infracțiunii de camătă, tribunalul a luat în considerare ca acte materiale împrumutul de bani cu dobândă, precum și sprijinul și protecția acordată în schimbul unei părți din dobânda încasată unor terți care au săvârșit ei înșiși infracțiunea de camătă (supra, pct. 15).
Cu privire la capătul de cerere potrivit căruia legea penală a fost aplicată în mod extensiv
56.  Curtea observă că, condamnarea penală a reclamantului pentru camătă s-a întemeiat pe art. 3 din Legea nr. 2016/2011, care a definit această infracțiune ca fiind „darea de bani [...] ca îndeletnicire, de către o persoană neautorizată”.  Persoana în cauză contestă motivarea instanțelor naționale potrivit căreia faptul de a proteja și de a facilita recuperarea sumelor împrumutate de terți cămătari – conduită luată în considerare de aceste instanțe la condamnarea sa – ar putea constitui un act sancționabil în temeiul legii care reglementează activitatea de camătă. Curtea reține că, în observațiile sale, acesta susține că, dimpotrivă, ajutorul acordat altor cămătari ar putea constitui complicitate la un act de camătă comis de terți (supra, pct. 49).
57.  Curtea trebuie să analizeze dacă, în speță, instanțele naționale au interpretat de manieră prea extinsă art. 3 din legea care interzice cămătăria. În acest sens, constată că, în general, formularea legii prevedea că „darea de bani cu dobândă [...] constituie infracțiune”, fără a preciza conduita pasibilă de pedeapsă pentru participația la săvârșirea infracțiunii de camătă. Cu toate acestea, Curtea consideră că este necesar să se citească textul care definește infracțiunea în contextul dreptului penal, ale cărui dispoziții generale descriu diferitele forme pe care le poate lua participația la săvârșirea unei infracțiuni (supra, pct. 31). 
58.  În continuare, Curtea trebuie să analizeze dacă reclamantul ar fi putut să prevadă la momentul respectiv, la nevoie prin consiliere de specialitate, că asigurând protecție și ajutând cămătarii să recupereze sumele pe care le-au dat cu împrumut și dobânzile aferente în schimbul unei părți din aceste dobânzi, risca să fie condamnat în temeiul art. 3 din Legea nr. 216/2011. În acest sens, constată că, în cadrul examinării cauzei reclamantului, parchetul și tribunalul au ținut seama de faptul că reclamantul oferea protecție și ajuta terții cămătari să recupereze sumele pe care aceștia le împrumutaseră și că obținea beneficii personale de pe urma acestora (supra, pct. 6 și 15). Reclamantul s-a plâns în acest sens instanțelor superioare, care au răspuns plângerii sale explicând structura infracțiunii, precizând că orice formă de disimulare a camătăi era sancționată penal (supra, pct. 21) și observând că acuzațiile sale nu făceau decât să pună în discuție stabilirea de către instanțele de fond a elementelor constitutive ale infracțiunii (supra, pct. 25). Prin urmare, reiese implicit din raționamentul curții de apel, care a confirmat hotărârea din 12 mai 2016 (supra, pct. 20-22), că, în interpretarea sa, curtea de apel a ținut într-adevăr seama de circumstanțele particulare ale situației în speță și a luat în considerare elementul material al infracțiunii.
59.  Curtea a observat că, în acest caz, tribunalul a trebuit să se pronunțe asupra unei noi situații de fapt și să determine elementele relevante pentru a stabili dovada caracterului de îndeletnicire a activității reclamantului, chiar mai înainte ca să aducă clarificări Curtea Constituțională. Cu toate acestea, Curtea reamintește că, atunci când instanțele interne trebuie să interpreteze pentru prima dată o dispoziție de drept penal, o interpretare a domeniului de aplicare al unei infracțiuni care să fie în concordanță cu substanța acelei infracțiuni trebuie, în principiu, să fie considerată ca previzibilă (a se vedea, mutatis mutandis, Jorgic împotriva Germaniei, nr. 74613/01, pct. 109, CEDO 2007-III, și Huhtamäki împotriva Finlandei, nr. 54468/09, pct. 51, 6 martie 2012).
60.  Curtea reține faptul că Guvernul susține că infracțiunea de camătă trebuie să fie privită ca o infracțiune continuă și că aceasta se consumă doar atunci când dobânda a fost plătită (supra, pct.45). Aceasta reamintește că, în cazul în care o persoană e acuzată de săvârșirea unei infracțiuni continue, principiul securității juridice impune ca elementele constitutive ale infracțiunii, care angajează răspunderea penală a persoanei în cauză, să fie clar enunțate în rechizitoriu. În plus, în decizia instanțelor interne trebuie să se precizeze că pedeapsa aplicată și condamnarea inculpatului se întemeiază pe constatarea că în rechizitoriu s-a stabilit existența elementelor constitutive ale infracțiunii continue (Ecer și Zeyrek împotriva Turciei, nr. 29295/95 și 29363/95, pct. 33, CEDO 2001-II). În speță, în primul rând, elementele constitutive ale infracțiunii care au angajat răspunderea penală a persoanei în cauză au fost clar expuse în rechizitoriu (supra, pct. 6 și 7) și, în al doilea rând, instanțele naționale au stabilit existența elementelor constitutive ale infracțiunii (supra, pct. 15 și 21).
[bookmark: paragraph00059]61.  Având în vedere obiectivul urmărit de legiuitor (supra, pct.26), Curtea consideră că interpretarea dată de instanțele naționale dispoziției care incriminează cămătăria pare a fi în concordanță cu însăși substanța infracțiunii, fiind creată pentru a interzice în general persoanelor neautorizate orice activitate de dare de împrumut cu dobândă. Caracterul intrinsec periculos al camătăi a fost considerat atât de clar de către legiuitorul român încât Curtea nu poate considera că rezultatul hotărârilor pronunțate împotriva reclamantului în ceea ce privește stabilirea elementului material al infracțiunii ar fi contrar obiectului și scopului art. 7 din Convenție, potrivit căruia nimeni nu poate fi supus unor urmăriri, condamnări sau pedepse arbitrare (S.W. împotriva Regatului Unit, citat anterior, pct. 34, și Huhtamäki, citată anterior, pct. 52).
În ceea ce privește capătul de cerere referitor la pretinsa imprevizibilitate a termenului „ca îndeletnicire” 
62.  Curtea observă de la bun început că reclamantul s-a plâns în fața instanțelor naționale că unul sau două acte materiale nu erau suficiente pentru a constitui o infracțiune de obicei (supra, pct. 16 și 17 ). Or, formulată astfel, această plângere nu contesta în mod direct în fața instanțelor naționale previzibilitatea legii în ceea ce privește semnificația expresiei „ca îndeletnicire”; reclamantul contesta, mai degrabă, modul în care instanța de prim grad a stabilit în speță că acesta avea ca îndeletnicire acordarea de împrumut cu dobândă (infra, pct. 69 ).
63.  Curtea observă că instanțele naționale au confirmat că unul sau două acte materiale nu sunt suficiente pentru a conferi unei activități un caracter de îndeletnicire (supra, pct. 9 și 21 ). În urma examinării probelor care le-au fost prezentate, aceștia au constatat că elementul material al infracțiunii a fost realizat în moduri diferite, ceea ce indică caracterul de îndeletnicire al acesteia. După ce a stabilit că reclamantul i-a împrumutat bani lui S.M. (supra, pct. 10), tribunalul a cercetat și reținut, pe baza unui ansamblu de probe, că reclamantul dăduse cu împrumut bani cu dobândă în mod repetat (supra, pct. 11 și 12). Tribunalul a examinat apoi probele potrivit cărora reclamantul obținuse, de asemenea, câștiguri de la alți cămătari în mai multe rânduri (supra pct. 13 și 14).
64.  Curtea admite că dispoziția legală care incriminează cămătăria nu indică numărul de acte materiale necesare pentru ca acordarea de împrumuturi cu dobândă de către o persoană neautorizată să fie considerată ca îndeletnicire. Dimpotrivă, legiuitorul a folosit o formulare destul de generală pentru a permite judecătorilor să stabilească în fiecare caz în parte dacă faptele în speță constituie sau nu o îndeletnicire. Existența unor îndoieli privind cazurile limită nu este suficientă pentru ca o dispoziție să fie incompatibilă cu art. 7 din Convenție, cu condiția ca această dispoziție să se dovedească suficient de clară în marea majoritate a cazurilor (Cantoni, citată anterior, pct. 32). Cu toate acestea, având în vedere că a acordat împrumuturi cu dobândă fără a fi autorizat în acest sens, reclamantul ar fi trebuit să știe că respectiva conduită era reprobabilă.
65.  În speță, Curtea nu poate decât să constate că raționamentul instanțelor naționale a fost în conformitate cu practica instanțelor în ceea ce privește numărul de acte materiale necesare pentru existența infracțiunii de obicei. Într-adevăr, este clar din exemplele de jurisprudență din dosar, deși unele dintre ele sunt ulterioare procedurii împotriva reclamantului, că instanțele naționale au hotărât în mod constant că sunt necesare mai multe acte materiale pentru ca o activitate să fie considerată îndeletnicire (supra, pct. 36-38; a se compara cu K.A. și A.D. împotriva Belgiei, nr. 42758/98 și 45558/99, pct. 55-58, 17 februarie 2005, și Soros împotriva Franței, nr. 50425/06, pct. 58, 6 octombrie 2011).
66.  Curtea observă, de asemenea, că raționamentul pe care s-au bazat deciziile pronunțate în cazul reclamantului este în conformitate cu Decizia Curții Constituționale din 23 februarie 2016 (supra, pct. 33). În această decizie, Curtea Constituțională a explicat noțiunea de „îndeletnicire” și de ce nu era necesar ca să fie prevăzut în lege un număr de acte materiale (supra, pct. 33). Deși a recunoscut astfel că judecătorul dispune de o anumită marjă de apreciere, Curtea Constituțională a stabilit liniile directoare care trebuie urmate pentru a stabili în fiecare cauză dacă o activitate este desfășurată ca îndeletnicire. În acest sens, a ținut cont de interesele pe care legiuitorul a intenționat să le protejeze și de nevoile care au stat la originea adoptării legii care incriminează cămătăria (supra, pct.  33). Astfel, chiar dacă decizia Curții Constituționale este ulterioară faptelor de care a fost acuzat reclamantul, aceasta rămâne un element de interpretare, de care Curtea trebuie să țină cont.
67.  În speță, tribunalul a cercetat, în contextul cauzei și în lumina probelor de care dispunea, dacă reclamantul se îndeletnicea cu darea cu împrumut a unor sume de bani rambursabile cu dobândă (supra, pct. 11 și 12) și a concluzionat, printr-o decizie motivată, că acesta era cazul. La rândul său, curtea de apel a preluat partea din decizia Curții Constituționale care se referea la previzibilitatea termenului „ca îndeletnicire” (supra, pct. 20) și a confirmat faptul că natura de îndeletnicire a activității reclamantului fusese dovedită în speță (supra, pct. 22). În aceste condiții, trebuie să se concluzioneze că instanțele interne au interpretat dispoziția în cauză de o manieră coerentă cu substanța infracțiunii și în conformitate cu litera legii penale citită în contextul acesteia.  De altfel, această interpretare nu este nerezonabilă (a se vedea, printre multe alte exemple, Jorgic, citată anterior, pct. 104-108).
68.  În sfârșit, Curtea observă că reclamantul a citat articole din literatura de specialitate în care era indicat faptul că o activitate devine îndeletnicire după îndeplinirea a trei acte materiale (supra, pct. 40). Deși Curtea poate lua în considerare interpretarea legii dată de autori academici la momentul respectiv, în special atunci când aceasta este în concordanță cu jurisprudența (K.A. și A.D. împotriva Belgiei, citat anterior, pct. 59, și Alimuçaj împotriva Albaniei, nr. 20134/05, pct. 158‑160, 7 februarie 2012), interpretarea liberă a doctrinei a unui text legal nu poate înlocui existența unei jurisprudențe (Georgouleas și Nestoras împotriva Greciei, nr. 44612/13 și 45831/13, pct. 64, 28 mai 2020). Mai mult, în dreptul românesc, doctrina nu este izvor de drept și doar deciziile pronunțate de Curtea Constituțională sau hotărârile pronunțate de Înalta Curte de Casație și Justiție în cadrul unui recurs în interesul legii pot conduce la o interpretare a literei legii.
69.  În acest context, se pare că reclamantul contestă încadrarea juridică a faptelor de către instanțele naționale, în temeiul art. 7 din Convenție. Or Curtea nu are competența de a se substitui instanțelor interne în motivarea și încadrarea juridică a faptelor, atât timp cât acestea se bazează, cum e cazul în speță, pe o analiză rezonabilă a elementelor din dosar [Rohlena împotriva Républicii Cehe (MC), nr. 59552/08, pct. 51, CEDO 2015].
70.  În consecință, Curtea consideră că, la momentul în care reclamantul a săvârșit faptele în cauză, prezența în lege a expresiei „ca îndeletnicire” nu făcea ca textul să fie imprevizibil.
Concluzie
71.  Considerentele de mai sus sunt suficiente pentru ca astfel, Curtea să concluzioneze că art. 3 din Legea nr. 216/2011 a fost formulat cu suficientă precizie pentru a-i permite reclamantului să discearnă într-o măsură rezonabilă în circumstanțele respective, dacă era cazul printr-o consiliere adecvată, că acțiunile sale riscau o condamnare penală. Curtea consideră că s-a stabilit nu numai că infracțiunea pentru care a fost condamnat reclamantul era prevăzută în dreptul intern în momentul în care a fost comisă, ci și că aceasta era definită în drept cu suficientă claritate pentru a satisface cerința calitativă de previzibilitate care decurge din înțelesul autonom al noțiunii de „lege” în sensul art. 7 din Convenție.
72.  Rezultă că acest capăt de cerere este în mod vădit nefondat și trebuie respins în temeiul art. 35 § 3 a) și art. 35 § 4 din Convenție.
Pentru aceste motive, în unanimitate, Curtea
Declară cererea inadmisibilă.
Redactată în limba franceză, apoi comunicată în scris, la 19 ianuarie 2023.

